କ୍ଲୋଟ୍ରାଇମାଜୋଲ
କ୍ଲୋଟ୍ରାଇମାଜୋଲ (ଇଂରାଜୀ ଭାଷାରେ Clotrimazole), ବିକ୍ରୟ ନାମ କ୍ୟାନେସ୍ଟେନ, ଏକ ପ୍ରକାର କବକରୋଗୀ ବା ଆଣ୍ଟିଫଙ୍ଗାଲ (antifungal medication) ଔଷଧ । ଏହା ବ୍ୟବ‌ହାର କରାଯାଉଥିବା ରୋଗମାନଙ୍କର ନାମ: କ୍ୟାଣ୍ଡିଡିଆସିସ୍ (vaginal yeast infections), ଓରାଲ ଥ୍ରସ (oral thrush), ଡାଇପର ରାସ (diaper rash), ପିଟିରିଆସିସ ଭର୍ସିକଲର (pityriasis versicolor), ଆଥଲେଟ ଫୁଟ (athlete's foot), ଜକ ଇଚ (jock itch) ଇତ୍ୟାଦି ।  ଏହି ଔଷଧ ଖାଇବା ପାଇଁ ମିଳେ ଓ ଚର୍ମ ତ‌ଥା ଯୋନୀପଥରେ (vagina) କ୍ରିମ ଆକାରରେ ଲଗେଇବା ପାଇଁ ମିଳେ ।

ପାଟିରେ ଖାଇଲେ ଅଇ ଓ ଗଲୁ ହୁଏ । ଚର୍ମ ଲାଲ ପଡ଼ିଯାଏ ଓ ଜ୍ୱଳା ହୁଏ । ଗର୍ଭାବସ୍ଥାରେ ଚର୍ମ ଓ ଯୋନୀପଥରେ ଲଗେଇଲେ ମଧ୍ୟ ବିପଦମୁକ୍ତ ଥିବା ବିଶ୍ୱାସ କରାଯାଏ ।  ଏହାର ବିପଦ ବିଷୟରେ ପ୍ରମାଣ ମିଳୁନଥିଲେ ମଧ୍ୟ ଏହି ବିଷୟରେ ଭଲ ଭାବେ ଅନୁଶୀଳନ ହୋଇନାହିଁ ।  ଯକୃତ ସମସ୍ୟା ଥିଲେ ପାଟିରେ ଖାଇବା ବେଳେ ସତର୍କ ହୋଇ ଅଧିକ ଯତ୍ନ ନେବା ଆବଶ୍ୟକ ।  ଏହା ଆଜୋଲ (azole) ଶ୍ରେଣୀର ଔଷଧ ଓ ଜୀବକୋଷ ଝିଲ୍ଲିକୁ (cell membrane) ବିଭକ୍ତ କରିଦିଏ । 

କ୍ଲୋଟ୍ରାଇମାଜୋଲ ସନ ୧୯୬୯ରେ ଆବିଷ୍କୃତ ହୋଇଥିଲା । ଏହାର ନାମ ବିଶ୍ୱ ସ୍ୱାସ୍ଥ୍ୟ ସଂଗଠନର ଅତ୍ୟାବଶ୍ୟକୀୟ ଔଷଧ ଚିଠାରେ ଅଛି ଯାହା ମୌଳିକ ସ୍ୱାସ୍ଥ୍ୟ ସିସ୍ଟମ ନିମନ୍ତେ ଅତି ମହତ୍ତ୍ୱପୂର୍ଣ୍ଣ ।  ଏହା ଜେନେରିକ ଔଷଧ ନାମରେ ଉପଲବ୍‌ଧ ହୁଏ । ବିକାଶଶୀଳ ଦେଶମାନଙ୍କରେ ୨୦୧୪ରେ ଗୋଟିଏ କ୍ରିମ ଟ୍ୟୁବର   ମୂଲ୍ୟ ୦.୨୦–୦.୮୬ ଆମେରିକୀୟ ଡଲାର ଥିଲା ।  ଯୁକ୍ତରାଷ୍ଟ୍ର ଆମେରିକାରେ ଏହି ଔଷଧର ଗୋଟିଏ କୋର୍ଷର ମୂଲ୍ୟ ୨୫ ଡଲାରରୁ କମ ପଡ଼େ ।

ଆଧାର 

ଔଷଧ
ଚିକିତ୍ସା ବିଜ୍ଞାନ